Ragnhild Foss

Ragnhild Foss (født 9. juli 1883 i Sokndal i Rogaland, død 27. april 1952) var en norsk oversetter.

Ragnhild Foss var en tid lærer på en privatskole på Hadeland, fra 1916 til 1943 arbeidet hun i Storebrand. I 1929 gikk hun over til katolisismen. Hun reiste mye omkring i Europa og Palestina, og skrev i blader som Ur, Norge og St. Olav. Hun er best kjent for oversettelser av kirkelig middelalderdiktning. Hun har oversatt blant annet Latinske salmer og sekvenser (Det Norske Samlaget 1938) og Sekvensene i Misseale Nidarosiense (1949). I Lov Herren — Katolsk salmebok er 28 av hennes oversettelser tatt med. I Norsk Salmebok og Norsk salmebok 2013 har hun oversatt tre salmer.

Ragnhild Foss brukte i sine oversettelser en høynorsk språkføring. Hun har testamentarisk forbudt enhver språklig omarbeidelse av sine gjendiktninger av «latinske hymner». Salmene er oversatte med stor troskap mot innhold og form, og til forskjell fra mange andre norske oversettere, har hun ikke forsøkt å føre sangene over i evangelisk sfære.

Ragnhild var søster av juristen og målmannen Bjarne Foss (1887–1950).

Referanser

Litteratur 
 P.E. Rynning (1954): Salmediktingi i Noreg Det norske Samlaget
 Lov Herren : Katolsk salmebok St. Olav Forlag 2000 ISBN 82-7024-117-2
 Einar Breidsvoll (1953) i ''Norsk Allkunnebok

Norske oversettere
Den katolske kirke i Norge
Norske salmediktere
Personer fra Sokndal kommune